Document ID: 32008D0235

Reference:
15.3.2008
MT
Il-Ġurnal Uffiċjali ta’ l-Unjoni Ewropea
L 73/17
DEĊIŻJONI Nru 235/2008/KE TAL-PARLAMENT EWROPEW U TAL-KUNSILL
tal-11 ta’ Marzu 2008
li tistabbilixxi Bord Konsultattiv Ewropew għall-Governanza ta’ l-Istatistika
(Test b’relevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 285 tiegħu,
Wara li kkunsidraw il-proposta tal-Kummissjoni,
Filwaqt li jaġixxu skond il-proċedura stabbilita fl-Artikolu 251 tat-Trattat tal-KE (1),
Billi:
(1)
Il-ħtieġa li jiġu stabbiliti standards li japplikaw madwar l-Ewropa kollha dwar l-indipendenza, l-integrità u r-responsabilità ta’ l-awtoritajiet ta’ l-istatistika nazzjonali u Komunitarji wasslet lill-Kumitat tal-Programm ta’ l-Istatistika, stabbilit bid-Deċiżjoni tal-Kunsill 89/382/KEE, Euratom (2), sabiex japprova unanimament, fil-laqgħa ta’ l-24 ta’ Frar 2005, il-Kodiċi ta’ Prattika dwar l-Istatistika Ewropea (hawn aktar ‘il quddiem “Kodiċi ta’ Prattika”) kif preżentat fir-Rakkomandazzjoni tal-Kummissjoni tal-25 ta’ Mejju 2005 dwar l-indipendenza, l-integrità u r-responsabilità ta’ l-awtoritajiet nazzjonali u Komunitarji ta’ l-Istatistika.
(2)
Il-Kodiċi ta’ Prattika hawn fuq imsemmi għandu l-għan doppju litejjeb il-fiduċja u l-kunfidenza fl-awtoritajiet ta’ l-istatistika billi jipproponi ċerti arranġamenti istituzzjonali u ta’ organizzazzjoni u, jsaħħaħ il-kwalità ta’ l-istatistika li jipproduċu.
(3)
Fil-Komunikazzjoni tal-25 ta’ Mejju 2005 lill-Parlament Ewropew u lill-Kunsill dwar l-indipendenza, l-integrità u r-responsabilità ta’ l-awtoritajiet nazzjonali u Komunitarji ta’ l-Istatistika, l-Kummissjoni irrikonoxxiet l-użu ta’ korp konsultattiv estern li jkun jista’ jieħu rwol attiv fis-superviżjoni ta’ kif jiġi implimentat l-Kodiċi tal-Prattika mis-Sistema Ewropea ta’ l-Istatistika bħala entità sħiħa. Fir-Rakkomandazzjoni tagħha tal-25 ta’ Mejju 2005, il-Kummissjoni ddikjarat l-intenzjoni tagħha li tikkunsidra tipproponi l-istabbiliment ta’ korp konsultattiv estern ta’ dan it-tip.
(4)
Fit-8 ta’ Novembru 2005, il-Kunsill ikkonkluda li korp konsultattiv ġdid ta’ livell għoli ser isaħħaħ l-indipendenza, l-integrità u r-responsabilità tal-Kummissjoni (Eurostat) u, fil-kuntest tal-valutazzjoni inter pares ta’ l-implimentazzjoni tal-Kodiċi ta’ Prattika Ewropea ta’ l-Istatistika, tas-Sistema Ewropea ta’ l-Istatistika. Il-Kunsill irrakkomanda li l-korp għandu jkun grupp żgħir ta’ persuni indipendenti maħtura abbażi tal-kompetenza tagħhom.
(5)
Il-membri ta’ dak il-korp għandhom jipprovdu taħlita kumplimentari ta’ kompetenzi u esperjenza, billi jużaw, per eżempju, nies mill-akkademja u dawk b’esperjenza professjonali nazzjonali u/jew internazzjonali fil-qasam ta’ l-istatistika.
(6)
Il-korp għandu jistabbilixxi valutazzjoni għall-Kummissjoni (Eurostat) dwar l-implimentazzjoni tal-Kodiċi ta’ Prattika analogu għall-valutazzjoni inter pares ta’ l-Uffiċċji Nazzjonali ta’ l-Istatistika.
(7)
Meta xieraq, għandu jiġi mħeġġeġ djalogu mal-Kumitat tal-Programm ta’ l-Istatistika u mal-Kumitat Konsultattiv ta’ l-Istatistika Ewropea stabbilit bid-Deċiżjoni Nru. 234/2008/KE tal-Parlament Ewropew u tal-Kunsill (3) dwar il-Kodiċi ta’ Prattika, kif ukoll mal-korpi interessati ta’ l-Istati Membri.
(8)
Għandu għalhekk jiġi stabbilit korp konsultattiv, u l-kompiti u l-istruttura tiegħu għandhom ikunu definiti mingħajr preġudizzju għall-Artikolu 5 tal-Protokoll dwar l-Istatut tas-Sistema Ewropea tal-Banek Ċentrali u tal-Bank Ċentrali Ewropew,
IDDEĊIDEW KIF ĠEJ:
Artikolu 1
Il-Bord Konsultattiv
B’dan huwa stabbilit il-Bord Ewropew Konsultattiv tal-Governanza ta’ l-Istatistika (minn issa ‘l quddiem “il-Bord”). L-għan tal-Bord ikun li jipprovdi analiżi ġenerali tas-Sistema Ewropea ta’ l-Istatistika dwar l-implimentazzjoni tal-Kodiċi ta’ Prattika dwar l-Istatistika Ewropea (minn issa ‘l quddiem “Kodiċi ta’ Prattika”).
Artikolu 2
Kompiti
1.   Il-kompiti tal-Bord għandhom ikunu:
(a)
li jipprepara rapport annwali għall-Parlament Ewropew u għall-Kunsill dwar l-implimentazzjoni tal-Kodiċi ta’ Prattika peress li jirrelata mal-Kummissjoni (Eurostat) u li jittrażmetti dak ir-rapport lill-Kummissjoni qabel ma jippreżentah lill-Parlament Ewropew u lill-Kunsill;
(b)
li f’dak ir-rapport annwali jinkludi valutazzjoni ta’ l-implimentazzjoni tal-Kodiċi ta’ Prattika fis-Sistema Ewropea ta’ l-Istatistika fit-totalità tiegħu;
(ċ)
li jagħti parir lill-Kummissjoni dwar miżuri xierqa biex tkun iffaċilitata l-implimentazzjoni tal-Kodiċi ta’ Prattika safejn dan jirrelata mall-Kummissjoni (Eurostat) u mas-Sistema Ewropea ta’ l-Istatistika fit-totalità tagħha;
(d)
li jagħti parir lill-Kummissjoni (Eurostat) dwar il-komunikazzjoni tal-Kodiċi ta’ Prattika lill-utenti u lill-fornituri tad-data;
(e)
li jagħti parir lill-Kummissjoni (Eurostat) u lill-Kumitat tal-Programm ta’ l-Istatistika dwar l-aġġornar tal-Kodiċi ta’ Prattika.
2.   Il-Bord jista’ jikkonsulta lill-Kummissjoni u għandu jwieġeb għall-Kummissjoni dwar kwistjonijiet relatati mal-kunfidenza ta’ l-utenti fl-istatistika Ewropea, f’konformità mal-kompiti stabbliti fil-paragrafu 1.
Artikolu 3
Il-Membri tal-Bord
1.   Il-Bord għandu jikkonsisti minn seba’ membri, inkluż il-president. Huma għandhom jaġixxu indipendentement. Il-Kummissjoni (l-Eurostat) għandha tkun irrappreżentata bħala osservatur.
2.   Il-membri tal-Bord għandhom jintgħażlu minn fost esperti li għandhom kompetenza eċċellenti fil-qasam ta’ l-istatistika, għandhom iwettqu d-doveri tagħhom fil-kapaċità personali tagħhom u għandhom jintagħżlu biex jipprovdu firxa ta’ ħiliet u esperjenzi li jikkumplimentaw lil xulxin.
3.   Il-Kunsill għandu jagħżel il-president tal-Bord u l-Parlament Ewropew għandu japprova n-nomina tiegħu jew tagħha, wara li jkunu ikkonsultaw lill-Kummissjoni.
Il-president m’għandux ikun membru attwali ta’ uffiċċju nazzjonali ta’ l-istatistika jew tal-Kummissjoni jew ikun żamm tali kariga fl-aħħar sentejn.
Wara li jkunu kkonsultaw il-Kummissjon, il-Parlament Ewropew u l-Kunsill għandhom jaħtru tliet membri tal-Bord.
4.   It-terminu ta’ kariga għall-president u l-membri tal-Bord għandu jkun tliet snin, rinnovabbli darba.
5.   Jekk membru jirriżenja qabel ma jiskadi t-terminu tiegħu/tagħha ta’ kariga, huwa/hija għandu jkun sostitwit b’membru ġdid, maħtur skond dan l-Artikolu li għandu jservi terminu sħiħ.
Artikolu 4
Il-Proċedimenti
1.   Il-Bord għandu jadotta r-regoli ta’ proċedura tiegħu stess, li għandhom isiru pubbliċi.
2.   Ir-rapport annwali tal-Bord, imsemmi fl-Artikolu 2 (1)(a), għandu jsir pubbliku wara li jkun tressaq quddiem il-Parlament Ewropew u l-Kunsill. Barra minn dan, il-Bord jista’ jiddeċiedi li jippubblika kwalunkwe konklużjoni, konklużjoni parzjali jew dokument ta’ ħidma, sakemm dan ġie kkomunikat minn qabel lill-Parlament Ewropew, lill-Kunsill u lill-Kummissjoni (Eurostat) jew kwalunkwe korp ieħor involut b’opportunità xierqa għal tweġiba.
3.   Mingħajr preġudizzju għall-Artikolu 287 tat-Trattat, il-membri tal-Bord għandhom jiġu rikjesti li ma jiżvelawx tagħrif li ġabu aċċess għalih permezz tal-proċedimenti tal-Bord, jekk il-Kummissjoni tgħarrafhom li tali tagħrif miksub jista’ jiġi ġġustifikat bħala ta’ natura kunfidenzjali, jew jekk ir-risposta għal-rikjesta għal opinjoni mitluba jew għall-mistoqsija mqajma jagħtu lok għall-iżvelar ta’ tali tagħrif kunfidenzjali.
4.   Il-Bord għandu jkun mgħejjun minn Segretarjat li għandu jiġi fornut mill-Kummissjoni iżda għandu jkun indipendenti minnha. Is-Segretarju tal-Bord għandu jinħatar mill-Kummissjoni wara konsultazzjoni mal-Bord. Is-Segretarju għandu jaġixxi fuq l-istruzzjonijiet tal-Bord.
5.   L-ispejjeż tal-Bord għandhom ikunu inklużi fl-estimi baġitarji tal-Kummissjoni.
Artikolu 5
Għandha titwettaq reviżjoni ta’ l-irwol u l-effikaċja tal-Bord tliet snin wara l-istabbiliment tiegħu.
Artikolu 6
Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Magħmul fi Strasburgu, 11 ta’ Marzu 2008.
Għall-Parlament Ewropew
Il-President
H.-G. PÖTTERING
Għall-Kunsill
Il-President
J. LENARČIČ
(1)  Opinjoni tal-Parlament Ewropew ta’ l-24 ta’ Ottubru 2007 (għadha mhix ippubblikata fil-Ġurnal Uffiċjali) u Deċiżjoni tal-Kunsill ta’ l-14 ta’ Frar 2008.
(2)  ĠU L 181, 28.6.1989, p. 47.
(3)  Ara paġna 13 ta' dan il-Ġurnal Uffiċjali.

Summary:
Bord Konsultattiv Ewropew għall-Governanza tal-Istatistika
Bord Konsultattiv Ewropew għall-Governanza tal-Istatistika
 
SOMMARJU TA:
Id-Deċiżjoni Nru 235/2008/KE li tistabbilixxi Bord Konsultattiv Ewropew għall-Governanza tal-Istatistika
X’INHI L-MIRA TAD-DEĊIŻJONI?
Tistabbilixxi l-Bord Konsultattiv Ewropew għall-Governanza tal-Istatistika, li l-għan tiegħu huwa li jipprovdi ħarsa ġenerali indipendenti lejn is-sistema Ewropea tal-Istatistika.
PUNTI EWLENIN
Missjoni
Il-bord iwettaq il-missjoni tieghu:permezz ta’ rapport annwali għall-Parlament Ewropew u għall-Kunsill fuq l-implimentazzjoni tal-kodiċi tal-prattika mill-Uffiċċju tal-Istatistika tal-UE (Eurostat);  billi jevalwa kif il-kodiċi huwa implimentat fis-sistema Ewropea tal-istatistika kollha kemm hi, li mbagħad jiġi rreġistrat fir-rapport annwali;  billi jagħti parir dwar l-implimentazzjoni tal-kodiċi mill-Eurostat u mis-sistema Ewropea tal-istatistika kollha kemm hi;  billi jagħti parir fuq il-komunikazzjoni tal-kodiċi lill-utenti u lill-fornituri tad-data;  billi jagħti parir fuq l-aġġornament tal-kodiċi.  Il-bord konsultattiv jista’ jagħti parir lill-Kummissjoni Ewropea biex tibni l-fiduċja tal-utent fl-istatistiċi Ewropej.
Kompożizzjoni
Il-bord jinkludi 7 membri indipendenti li huma esperti fil-qasam tal-istatistika. Wara li jikkonsultaw lill-Kummissjoni, il-Parlament Ewropew u l-Kunsill jinnominaw 3 membri kull wieħed; il-mandat tagħhom huwa ta’ 3 snin, u jiġġedded darba.
Wara li jikkonsulta lill-Kummissjoni, iċ-chairperson jintgħażel mill-Kunsill u jiġi approvat mill-Parlament. Il-mandat taċ-chairperson huwa ta’ 3 snin ukoll, u jiġġedded darba. Hu jew hi ma jistgħux ikunu membri ta’ uffċċju tal-istatistika nazzjonali jew tal-Kummissjoni, u lanqas jistgħu jkunu okkupaw din il-pożizzjoni fl-aħħar sentejn.
Jekk membru jirriżenja qabel ma jintemm il-mandat tiegħu jew tagħha, is-sostitut tiegħu jew tagħha jiġi nnominat biex iservi mandat sħiħ.
L-Eurostat huwa membru osservatur tal-bord konsultattiv.
Operazzjoni
Il-bord jiġi assistit minn segretarjat indipendenti li jiġi pprovdut mill-Kummissjoni. Segretarju jinħatar mill-Kummissjoni wara li tikkonsulta mal-bord.
Il-pubbliku jista’ jkollu aċċess għar-rapport annwali fuq l-implimentazzjoni tal-kodiċi tal-prattika.
L-ispejjeż huma inklużi fl-istimi baġitarji tal-Kummissjoni.
MINN META TAPPLIKA DIN ID-DEĊIŻJONI?
Din ilha tapplika mis-16 ta’ Marzu 2008.
SFOND
Il-kodiċi ta’ prattika tal-istatistika Ewropea tfassal fl-2005 mill- kumitat għall-programmi tal-istatistika (issa il-kumitat tas-sistema Ewropea tal-istatistika). Hija preżentata fir-rakkomandazzjoni tal-Kummissjoni tal-25 ta’ Mejju 2005. Il-kodiċi jiddefinixxi standards fuq l-indipendenza, l-integrità u r-responsabbilità tal-awtoritajiet tal-istatistika nazzjonali u tal-UE. Għalhekk din tikkontribwixxi għat-titjib ta’ governanza tajba, il-kwalità tad-data statistika u l-fiduċja tal-utent fl-awtoritajiet ikkonċernati.
Għal iktar informazzjoni, ara:Bord konsultattiv Ewropew għall-governanza tal-istatistika (Eurostat).  
DOKUMENT PRINĊIPALI
Id-Deċiżjoni Nru 235/2008/KE tal-Parlament Ewropew u tal-Kunsill tal-11 ta’ Marzu 2008 li tistabbilixxi Bord Konsultattiv Ewropew għall-Governanza tal-Istatistika (ĠU L 73, 15.3.2008, pp. 17-19)
DOKUMENTI RELATATI
Komunikazzjoni mill-Kummissjoni lill-Parlament Ewropew u lill-Kunsill dwar l-indipendenza, l-integrità u r-responsabbiltà ta’ l-awtoritajiet nazzjonali u Komunitarji ta’ l-istatistika (COM(2005) 217 finali, 25.5.2005)
l-aħħar aġġornament 18.04.2018